知府熊公待制生辰
作者：劉弇
朝代：宋

paragraphs: 天上麒麟瑞，人間杞梓良。
扶周崧孕秀，開漢昴騰芒。
蓂月清和半，桑弧决拾傍。
雲旌初驗昉，水渚忽臨張。
汗血來西極，長離下女床。
决科霄漢上，著姓斗牛鄉。
伊昔聞遭遇，維時適凱康。
輔臣推練達，天子賜輝光。
政府初更贊，農曹亦薦揚。
仰窺惟白日，穩步是銀潢。
西液常楊筆，同天舜禹觴。
岷峨欣惠字，邛筰入寥狼。
襦袴謠南海，韜鈐肅桂陽。
有爲皆稷契，無地不龔黄。
藩服今連楚，江城故壓章。
熊憑新傳軾，雞馥舊含香。
賈召行前席，曹歸定束裝。
鈞中揮造化，川際起舟航。
賤子慚庥庇，佳晨倍激昂。
松椿先衆禱，芹塊止誠將。
和逐薰弦遠，歡同畏日長。
椒漿持滿斝，何計上公堂。